中吕・上小楼自适
作者：王爱山
朝代：元

paragraphs: 酒酣时乘兴吟，花开时对景题。
剪雪裁冰，击玉敲金。
贯串珠玑，得意时，自陶写，吟哦一会，放情怀悦心神有何惭愧？思古来屈正则，直恁地禀性僻。
受之父母，身体发肤。
跳入江里，舍残生，博得个，名垂百世，没来由管他甚满朝皆醉。
黑甜浓坦腹眠，清凉风拂面吹。
高卧藤床，铺片蒲席，枕块顽石，日三竿，睡正美，蒙头衲被，起得迟怕画不着卯历？开的眼便是山，那动脚便是水。
绿水青山，翠壁丹崖。
可作屏帏，乐心神，净耳目，抽身隐逸，养平生浩然之气。